Document ID: 31998D0574

Rozhodnutie Komisie
zo 16. septembra 1998
o spoločnom technickom predpise týkajúcom sa všeobecných požiadaviek na pripojenie verejných paneurópskych bunkových digitálnych pozemných pohyblivých komunikácií, fáza II (2. vydanie)
(oznámené pod číslom dokumentu C(1998) 2720)
(Text s významom pre EHP)
(98/574/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 98/13/ES z 12. februára 1998 o koncových telekomunikačných zariadeniach a zariadeniach družicových zemských staníc, vrátane vzájomného uznávania ich súladu [1], a najmä na jej článok 7 ods. 2 druhá zarážka,
keďže Komisia prijala opatrenie na identifikáciu typov koncových telekomunikačných zariadení, pre ktoré je požadovaný spoločný technický predpis, ako aj pridružené vyhlásenie o pôsobnosti v súlade s článkom 7 ods. 2 prvá zarážka;
keďže by sa mali prijať zodpovedajúce harmonizované normy, alebo ich časti, vykonávajúce základné požiadavky, ktoré sa majú transformovať do spoločných technických predpisov;
keďže s cieľom zabezpečiť kontinuitu prístupu na trhy pre výrobcov je potrebné vypracovať prechodné opatrenia týkajúce sa zariadení schválených podľa rozhodnutia Komisie 96/630/ES [2];
keďže rozhodnutie 96/630/ES by sa malo zrušiť s účinnosťou od ukončenia prechodného obdobia;
keďže rozhodnutie Komisie 97/526/ES [3] by sa malo zrušiť 24. októbra 1998;
keďže výboru (ACTE) bol v súlade s článkom 29 ods. 2 predložený návrh;
keďže spoločný technický predpis prijatý v tomto rozhodnutí je zhodný so stanoviskom ACTE,
PRIJALA TOTO ROZHODNUTIE:
Článok 1
1. Toto rozhodnutie sa vzťahuje na koncové zariadenia, ktoré sú pripojené k verejnej telekomunikačnej sieti a spadajú do pôsobnosti harmonizovanej normy uvedenej v článku 2 ods. 1.
2. Toto rozhodnutie zavádza spoločný technický predpis, ktorý zahŕňa požiadavky na pripojenie koncových zariadení paneurópskej bunkovej digitálnej pozemnej mobilnej telekomunikačnej siete, ktorá používa moduláciu konštantnou obálkou, je prevádzkovaná v pásme 900 MHz so šírkou kanálov 200 kHz a prenáša prenosové kanály na princípe TDMA (viacnásobný prístup s časovým delením).
Článok 2
1. Spoločný technický predpis obsahuje harmonizovanú normu, pripravenú zodpovednou normalizačnou inštitúciou, zavádzajúcu v príslušnom rozsahu základné požiadavky uvedené v článku 5 písm. c) až f) smernice 98/13/ES. Odkaz na normu je stanovený v prílohe I. Uplatniteľné časti sú uvedené v prílohe II.
2. Koncové zariadenia, ktorých sa týka toto rozhodnutie, vyhovujú spoločnému technickému predpisu uvedenému v odseku 1, spĺňajú základné požiadavky uvedené v článku 5 písm. a) a b) smernice 98/13/ES a spĺňajú požiadavky ostatných uplatniteľných smerníc, najmä smerníc Rady 73/23/EHS [4] a 89/336/EHS [5].
Článok 3
Notifikované orgány poverené realizáciou postupov uvedených v článku 10 smernice 98/13/ES, vzhľadom na koncové zariadenia uvedené v článku 1 ods. 1 tohto rozhodnutia, používajú alebo zabezpečujú používanie uplatniteľných častí harmonizovanej normy uvedenej v článku 2 ods. 1 po nadobudnutí účinnosti tohto rozhodnutia.
Článok 4
1. Rozhodnutie 96/630/ES sa zrušuje s účinnosťou od uplynutia troch mesiacov po nadobudnutí účinnosti tohto rozhodnutia.
2. Koncové zariadenia schválené podľa rozhodnutia 96/630/ES je dovolené naďalej uvádzať na trh a uvádzať do prevádzky za predpokladu, že takéto schválenie nie je udelené po uplynutí troch mesiacov od nadobudnutia účinnosti tohto rozhodnutia.
3. Rozhodnutie 97/526/ES sa zrušuje s účinnosťou od 24. októbra 1998.
Článok 5
Toto rozhodnutie je adresované členským štátom.
V Bruseli 16. septembra 1998

Labels: 7
10
12